## Odluka Ustavnog suda Republike Hrvatske broj:U-IIIA-2170/2004 od 2. veljače 2006.

### NN 22/2006 (24.2.2006.), Odluka Ustavnog suda Republike Hrvatske broj:U-IIIA-2170/2004 od 2. veljače 2006.

# USTAVNI SUD REPUBLIKE HRVATSKE

**564**

Ustavni sud Republike Hrvatske, u Prvom vijeću
za odlučivanje o ustavnim tužbama, u sastavu sudac Željko Potočnjak,
predsjednik Vijeća, te suci Marijan Hranjski, Ivan
Matija, Agata Račan, Smiljko Sokol i Milan Vuković, članovi Vijeća, odlučujući o ustavnoj tužbi koju
je podnio Z. B. iz Z., na sjednici održanoj 2. veljače 2006. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je provesti
ovršne radnje i dovršiti postupak ovrhe u predmetu koji se vodi pred tim sudom
pod poslovnim brojem: I-4046/95 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u
»Narodnim novinama«.

III. Na temelju članka 63. stavka 3. Ustavnog
zakona o Ustav­nom sudu Republike Hrvatske (»Narodne
novine«, broj 99/99., 29/02. i 49/02. – pročišćeni tekst), podnositelju ustavne
tužbe Z. B. iz Z., I. Š. 8, određuje se primjerena naknada zbog povrede
ustavnog prava iz članka 29. stavka 1. Ustava Republike Hrvatske (»Narodne
novine«, broj 41/01. – pročišćeni tekst) u iznosu od 7.800,00 kn.

IV. Naknada iz točke II. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Na temelju članka 63. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon), podnositelj je
11. lipnja 2004. podnio ustavnu tužbu smatrajući da mu je nerazumno dugim
trajanjem ovršnog postupka, koji se vodi pred Općinskom sudom u Zagrebu pod
poslovnim brojem: I-4046/95, povrijeđeno ustavno pravo na suđenje u razumnom
roku.

ČINJENICE VAŽNE ZA
USTAVNOSUDSKI POSTUPAK

2. Ustavni sud je u postupku pokrenutom ustavnom
tužbom, primjenom članka 63. Ustavnog zakona, na temelju navoda ustavne tužbe,
očitovanja Općinskog suda u Zagrebu od 19. siječnja 2005. te uvida u presliku
spisa Općinskog suda u Zagrebu broj I-4046/95 utvrdio činjenice koje su pravno
relevantne za odlučivanje o povredi ustavnog prava podnositelja, zajamčenog
člankom 29. stavkom 1. Ustava.

Podnositelj je 4. rujna 1995. Općinskom sudu u
Zagrebu podnio prijedlog za ovrhu na temelju ovršne isprave protiv ovršenika T. d.d. iz Z., radi povratka ovrhovoditelja na
ranije radno mjesto.

Do 5. studenoga 1997. sud je 7. studenoga 1995.
donio rješenje o ovrsi, a ovršenik je 20. studenoga
1995. podnio prigovor protiv rješenja o ovrsi. Rješenjem broj: I-4046/95 od 10.
listopada 1996. sud je uputio ovršenika da u roku od
petnaest dana pokrene parnični postupak radi proglašenja ovrhe nedopuštenom.
Podneskom od 24. listopada 1996. ovršenik je
obavijestio sud da je pokrenuo parnični postupak broj: P-5895/96 radi
proglašenja ovrhe nedopuštenom te je spis I-4046/95 priklopljen spisu
P-5895/96.

Nakon 5. studenoga 1997. spis broj: P-5895/96 presigniran je na upisnik Pr pod brojem: Pr-2009/00.

U predmetu broj: Pr-2009/00 29. studenoga 2002.
donijeta je presuda kojom je odbijen tužbeni zahtjev tužitelja da se ovrha proglasi nedopuštenom.

Predmet je povodom žalbe otpremljen Županijskom
sudu u Zagrebu, koji je presudom broj: Gžr-498/03 od
19. listopada 2004. potvrdio prvostupanjsku presudu.

Spis I-4046/95 izdvojen je iz spisa Pr-2009/00
11. siječnja 2005.

Daljnjih radnji u postupku nije bilo.

PRAVO VAŽNO ZA
USTAVNOSUDSKI POSTUPAK

3. Za odlučivanje Ustavnog suda o razumnoj
duljini sudskog postupka mjerodavne su odredbe članka 29. stavka 1. Ustava
Republike Hrvatske i članka 63. Ustavnog zakona.

*Ustavna
tužba nije osnovana.*

UTVRĐENJA VAŽNA ZA
DONOŠENJE ODLUKE

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelj je 4. rujna 1995. Općinskom sudu u
Zagrebu podnio prijedlog za ovrhu na temelju ovršne isprave protiv ovršenika T. d.d. iz Z. radi povratka ovrhovoditelja na
ranije radno mjesto. Ustavna tužba podnesena je 11. lipnja 2004., a do tog dana
sudski postupak nije pravomoćno okončan pa Ustavni sud utvrđuje da je do dana
podnošenja ustavne tužbe postupak u ovom predmetu trajao ukupno osam (8)
godina, devet (9) mjeseci i sedam (7) dana.

Ustavni sud je ocijenio da se pravno relevantnim
razdobljem, s aspekta povrede prava na razumnu duljinu trajanja sudskog
postupka, u konkretnom slučaju, smatra razdoblje od 5. studenoga 1997., to jest
od dana stupanja na snagu Zakona o potvrđivanju Konvencije za zaštitu ljudskih
prava i temeljnih sloboda i Protokola broj: 1, 4, 6, 7, 11, 12 i 13 uz Konvenciju
za zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02.) do
11. lipnja 2004., to jest do dana podnošenja ustavne tužbe podnositelja, što
ukupno iznosi šest (6) godina, sedam (7) mjeseci i šest (6) dana.

4.2. POSTUPANJE
NADLEŽNOG SUDA

Spis broj: I-1046/95 je tijekom cijelog
razmatranog, pravno relevantnog razdoblja bio priklopljen spisu Pr-2009/00
(P-5895/96) iz kojega je izdvojen 11. siječnja 2005. Postupak je i dalje u
tijeku pred prvostupanjskim sudom.

4.3. PONAŠANJE
PODNOSITELJA USTAVNE TUŽBE(OVRHOVODITELJA U SUDSKOM POSTUPKU)

Prema utvrđenju Ustavnog suda, podnositelj
svojim ponašanjem nije pridonio duljini sudskog postupka.

4.4. SLOŽENOST SUDSKOG
PREDMETA

Ustavni sud utvrđuje da se ne radi o osobito
složenom pred­metu.

OCJENA USTAVNOG SUDA

5. Ustavni sud utvrđuje da se postupak vodi u
trajanju duljem od osam godina te da u razdoblju nakon 5. studenoga 1997.
Općinski sud u Zagrebu nije poduzeo niti jednu ovršnu radnju. Imajući u vidu
ukupno trajanje postupka, kao i okolnost da je postupak i dalje u tijeku,
Ustavni sud nalazi da je povrijeđeno pravo podnositelja na suđenje u razumnom
roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta, uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme
rješenja o dovršetku ovrhe provedbom posljednje ovršne radnje, odnosno druge
odluke kojom se postupak ovrhe dovršava u skladu s člankom 68. Ovršnog zakona
(»Narodne novine«, broj 57/96., 29/99., 173/03., 151/04., 88/05.) u roku od
osam (8) dana od dana njene otpreme, a najkasnije osam (8) dana od isteka roka
određenog u točki II. izreke ove odluke. Ovaj nalog temelji se na članku 31.
stavcima 4. i 5. Ustavnog zakona.

Broj: U-IIIA-2170/2004

Zagreb, 2. veljače 2006.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 22/2006-564